बागपत में बिना इजाजत दाढ़ी रखने पर दरोगा सस्पेंड, पहले भी दी गई थी चेतावनी
उत्तर प्रदेश के बागपत में बिना अनुमति के बड़ी दाढ़ी रखने पर एक दरोगा को सस्पेंड कर दिया गया। दरोगा को पहले भी चेतावनी दी गई थी लेकिन चेतावनी को नजरअंदाज किए जाने के बाद दरोगा पर विभाग ने कार्रवाई की।
बागपत: उत्तर प्रदेश के बागपत में बिना अनुमति के बड़ी दाढ़ी रखने पर एक दरोगा को सस्पेंड कर दिया गया। दरोगा को पहले भी चेतावनी दी गई थी लेकिन चेतावनी को नजरअंदाज किए जाने के बाद दरोगा पर विभाग ने कार्रवाई की। दरोगा का नाम इंतसार अली है, वह बागपत के रमाला थाने में तैनात उप निरीक्षक पद पर तैनात था। वह सहारनपुर के रहने वाले हैं और पिछले तीन साल से बागपत में कार्यरत हैं। उप निरीक्षक इंतसार अली को लॉकडाउन से पहले रमाला थाने में तैनाती दी गई थी। अब नियमों के विपरीत लंबी दाढ़ी रखने को लेकर पुलिस विभाग ने उन्हें सस्पेंड कर दिया है। SP अभिषेक सिंह ने बताया कि विभाग में बिना अनुमति के मूंछ रख सकते हैं लेकिन सिख समुदाय के पुलिसकर्मियों को छोड़कर अन्य किसी को भी दाढ़ी रखने के लिए विभाग से अनुमति लेनी होती है।SP अभिषेक सिंह ने बताया कि SI इंतसार अली को पहले ही दो बार विभाग से इसके लिए अनुमति लेने के निर्देश दिए गए थे। लेकिन, इंतसार अली ने नजरअंदाजी की और अनुमति नहीं ली। लगातार विभाग के नियमों की अनदेखी करने को लेकर SI को सस्पेंड किया गया है। उन्होंने बताया कि SI इंतसार अली को पैटर्न के अनुसार वर्दी नहीं पहनने और दाढ़ी नहीं बनाने को लेकर जांच कारण बताओ नोटिस भी दिया गया था।SP अभिषेक सिंह ने कहा कि नोटिस के बावजूद भी SI द्वारा निर्देशों का पालन नहीं किया गया। ड्रेस कोड के विपरीत मनमाने ढंग से वर्दी पहनी। बिना किसी सक्षम अधिकारी की अनुमति के ड्रेस कोड का पालन करने में लापरवाही बरती। इसीलिए उन्हें निलंबित किया गया है। वहीं, SI इंतसार अली का कहना है कि वह नवंबर 2019 से ही विभागीय अनुमति की कोशिश कर रहा है। लेकिन, अभी तक अनुमति नहीं मिली है।